Yilqi. Yilqi — otlar podasi, ot toʻdasi, uyur. Yaylov yilqichiligi rivoj topgan Oʻzbekistonning togʻli va choʻl-dasht hududlarida Y. uyuri yil davomida (qishning qalin qorli sovuq kunlaridan tashqari) yaylovda asraladi va boqiladi. Biyalar uyuri 25—30 va undan koʻproq Y. va 6—8 oygacha boʻlgan qulunlardan tashkil etiladi. Qochirish mavsumi boshlanishida har bir uyurga bittadan naslli aygʻir qoʻyiladi. Y. uyuri uchun aygʻir yetakchilik vazifasini bajaradi.